Protesi finkoak zituen emakume batek hortz-klinika batera jo zuen, 10 hortz-pieza mugitu egiten zitzaizkiola eta. Klinikan diagnostiko bat eskaini zioten, tratamendu bat eta aurrekontu bat ere bai; emakumeak onartu, eta ordaindu ere egin zuen. Lehendabizi, hiru hortz-pieza kendu zizkioten, eta inolako funtziorik gabe geratu zen horien gainean bermatua zegoen protesia; ondorioz, ordezko inplante batzuk jarri behar izan zizkioten. Zail samarra gertatu zen eragiketa hori, emakumeak oso eskastua baitzeukan ahoko hezur-egitura. Hori ikusita, ordezko tratamendu bat jarri behar izan zioten, eta horrek 840 euroan garestitu zuen prezioa. Emakumeak uko egin zion ordaintzeari, eta salaketa jarri zuen dentistaren eta klinikaren aurka; 24.000 euroko kalte-ordaina eskatu, eta irabazi egin zuen epaiketa. Madrilgo Probintzia Auzitegiaren iritziz, frogatuta geratu zen emakumeari tratamendu osatugabea eta akastuna eman ziotela. Auzitegiaren ustez, ez zegoen motiborik aurrekontua handitzeko, eta diagnostikoan huts egiteaz gain, informazioa jasotzeko eskubidea ere ez zioten errespetatu gaixoari. Hori dela eta, 20.000 euro ordaintzera zigortu zituen salatuak.